Lewenslange vonnis vir man wat geliefde Upington-inwoner vermoorFrikkie Rademeyer (71) is vroeër vanjaar in sy huis vermoor. Die polisie het die vonnis wat Piet Jors opgelê is, verwelkom. Jors is vroeër skuldig bevind aan die moord op die 71-jarige Frikkie Rademeyer. Die Noord-Kaapse hooggeregshof het Jors Donderdag lewenslange tronkstraf opgelê vir moord, asook 15 jaar tronkstraf vir gewapende roof. Rademeyer, ŉ geliefde inwoner van Middelpos in Upington, se liggaam is in Januarie vanjaar in sy huis aangetref. Hy het verskeie steekwonde gehad. Sers. Sharon Masegela, polisiewoordvoerder, het gesê Rademeyer se tuinier het op sy liggaam afgekom en die polisie ontbied. Die polisie het Rademeyer se liggaam in die gang van sy huis gevind. Hy was reeds dood. Die 34-jarige Jors is enkele weke later by ŉ huis in Rosedale aangekeer nadat die polisie inligting opgevolg het. Hy het tydens sy verhoor skuldig gepleit en is onder meer deur vingerafdruktegnologie met die misdaad verbind. Die waarnemende stasiebevelvoerder en speurhoof op Upington, kol. Eve April, het die ondersoekspan, die Nasionale Vervolgingsgesag (NVG) én die departement van justisie bedank vir hul bydrae om die saak spoedig en suksesvol af te handel.